Predkladacia správa

            Hlavným zámerom predkladaného materiálu je zmena a doplnenie Zmluvy medzi Slovenskou republikou a Poľskou republikou o spolupráci v boji proti trestnej činnosti a spolupráci na prihraničných územiach, ktorá bola podpísaná 23. marca 2004 vo Varšave a je  platná od 18. decembra 2006.
Vyššie uvedená zmluva vo svojom platnom znení neobsahuje úpravu týkajúcu sa cezhraničného prenasledovania. Na túto skutočnosť bola Slovenská republika upozornená aj v záveroch hodnotenia pripravenosti Slovenskej republiky na implementáciu všetkých ustanovení schengenského acquis. Na základe týchto skutočností Slovenská republika iniciovala doplnenie zmluvy a od roku 2006 komunikuje s poľskou stranou v tejto otázke. V roku 2007 sa už uskutočnilo medzirezortné pripomienkové konanie, jeho výsledkom však bolo viacero zmien, ktoré museli obe strany opätovne prerokovať. Počas expertného rokovania v októbri 2009 sa obom stranám podarilo dojednať kompromisné znenie Návrhu na uzavretie Zmluvy medzi Slovenskou republikou a Poľskou republikou, ktorou sa mení a dopĺňa Zmluva  medzi Slovenskou republikou a Poľskou republikou o spolupráci v boji proti trestnej činnosti a spolupráci na prihraničných územiach podpísaná 23. marca 2004 vo Varšave, ktorý tvorí predkladaný návrh.
 Jednotlivé ustanovenia návrhu novej zmluvy obsahujú okrem úpravy inštitútu cezhraničného prenasledovania aj doplnenie zmluvy o nové formy spolupráce v boji proti trestnej činnosti a aktualizáciu orgánov príslušných na jej vykonávanie. Do pôvodnej zmluvy sa zároveň dopĺňa pojem „európskeho zatýkacieho rozkazu“ a iné úpravy súvisiace s výsledkami trojročnej praxe vykonávania zmluvy.
 Platná zmluva je medzinárodnou zmluvou prezidentského charakteru, ktorú ratifikoval prezident Slovenskej republiky po vyslovení súhlasu Národnou radou Slovenskej republiky. Keďže v prípade nového návrhu ide o návrh na zmenu a doplnenie  prezidentskej zmluvy, musí byť prijatý rovnakým spôsobom ako zmluva, ktorú mení a dopĺňa, a to v podobe predkladaného návrhu. 
             Vykonanie obvyklých formálnych úkonov súvisiacich s uzavretím zmluvy zabezpečí gestor v súčinnosti s ministerstvom zahraničných vecí a v súlade s platnými vnútroštátnymi predpismi. 
 Predkladaný návrh zmluvy zodpovedá záujmom zahraničnej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov. Zmluva je podľa článku 7 ods. 4 Ústavy Slovenskej republiky medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb a podľa článku 7 ods. 5 Ústavy Slovenskej republiky je medzinárodnou zmluvou, na ktorej vykonanie nie je potrebný zákon, a ktorá má prednosť pred zákonmi. Pred jej ratifikáciou sa vyžaduje súhlas Národnej rady Slovenskej republiky.		
             Predkladaný návrh zmluvy nemá finančný, ekonomický a environmentálny vplyv, ani vplyv na zamestnanosť, podnikateľské prostredie a informatizáciu spoločnosti.

 Predkladaný návrh zmluvy bol predmetom medzirezortného pripomienkového konania.